僚

吴王僚（？－前515年），姓姬，名僚，又叫州于。《春秋公羊传》讲俚是吴王寿梦个庶长子，但不过《史记》、《吴越春秋》讲俚是余昧个倪子。春秋个辰光吴国第廿三个君主（前526年─前515年在位）。后来畀俚个阿侄公子光个刺客专诸刺杀。

 生平 
余眛四年（前527年），余眛死脱，想传位畀公子季札。季札避让，逃出去哉，僚继位为王。

王僚二年（前525年），公子光带兵讨伐楚国，畀人打败，还拿吴先王个舟也丢脱哉。公子光怕得罪，就偷袭楚军，拿王舟‘余皇’抢转来再回军。

王僚五年（前522年），楚国流亡出来个伍子胥逃到吴国，公子光以客礼来招待俚。公子光是诸樊个倪子。俚认为：“吾父兄弟四人，当传至季子，季子即不受国，光父先立。即不传季子，光当立”所以暗中结纳贤士，好来袭击僚。

王僚八年（前519年），公子光征伐楚国，打败楚军，拿楚太子建个娘接回吴国。借势北伐，打败陈、蔡个军队。

王僚九年（前518年），楚国边城卑梁氏少女搭吴国边城女子抢采桑叶，两家人家互相攻杀，两国边邑官长听说过后，互相发兵进攻，吴国边邑灭脱。吴国大怒，派公子光又征伐楚国，攻克居巢、钟离两城再转去。

伍子胥逃到吴国个辰光，向吴王僚陈述之伐楚个好处。公子光说：“胥之父兄为僇于楚，欲自报其仇耳。未见其利。”伍子胥再明白公子光有别个目的，伍子胥介绍一个叫专诸个勇士畀公子光。公子光相当高兴，拿伍子胥做宾客对待。伍子胥退居郊外耕作，等待专诸成功。

王僚十二年（前516年）冬，楚平王死脱。

王僚十三年（前515年）春，僚借楚国有国丧攻伐楚，派公子掩余、烛庸包围楚国个六、灊二邑，派季札出使晋国，观察诸侯个动向。但不过楚国派兵断之俚个后路，吴兵弗能回国。公子光讲：“此时不可失也。”告诉专诸：“不索何获！我真王嗣，当立，吾欲求之。季子虽至，不吾废也。”专诸讲：“王僚可杀也。母老子弱，而两公子将兵攻楚，楚绝其路。方今吴外困于楚，而内空无骨鲠之臣，是无奈我何。”公子光讲：“我身，子之身也。”

四月丙子，公子光勒地下室埋伏之甲士，然后宴请僚。僚派兵立勒旁边，从王宫到公子光窝里，公子光窝里大门、台阶、屋门、坐席旁边，侪立满之僚个亲兵。僚到之后，公子光以脚浪有毛病为借口，进之地下室，派专诸拿匕首囥勒烤鱼肚皮里，假装上菜。专诸拿鱼送到僚门前，从鱼肚皮里拿出匕首刺向僚，僚当场就死脱哉，但不过左右卫士也拿专诸杀脱。公子光自立为王，也就是阖闾。封专诸个倪子为卿。

季札回到吴国，讲：“苟先君无废祀，民人无废主，社稷有奉，乃吾君也。吾敢谁怨乎？哀死事生，以待天命。非我生乱，立者从之，先人之道也。”就到僚个墓浪，回报之完成外交任务个经过，痛哭一番，之后回朝廷等待新君个命令。公子掩余、烛庸听说公子光自立为王，就投降之楚国，畀楚王封勒舒地。

Category:吴国Category:吴越历史